Fransiyada 2,4 tonna kokain olib ketayotgan Moldova kemasi ushlab qolindi

Fransiyaning sohil qo‘riqchilari tomonidan 2,4 tonna kokain giyohvandlik vositasini olib ketayotgan va Moldova bayrog‘i ostida harakatlanayotgan tijorat kemasining gruziyalik kapitan boshchiligidagi ekipaji ushlab qolindi. Bu haqda “Interfaks” xabar qilmoqda.

Kapitanning o‘g‘li Badri Beridze Georgiyning ta’kidlashicha, uning otasi yollanish asosida bu reysga chiqqan bo‘lib, giyohvandlik vositasidan umuman xabari bo‘lmagan. Kema Turkiyadan chiqib Polshaga suzib ketayotganda, Fransiyaning hududiy suvlarida qo‘lga olindi. Chegarachilar tomonidan tintuv o‘tkazilganda, kemaning korpusida juda katta miqdordagi giyohvandlik vositalari yashirib qo‘yilgan maxfiy joy aniqlangan.
Gruziyaning Fransiyadagi elchixonasi vakillari voqeadan xabardor bo‘lib, hibsga olingan kapitanga huquqiy yordam ko‘rsatmoqda.